仲孺督烹小團既而非真物也悵然次韻以謝不敏
作者：鄒浩
朝代：宋

paragraphs: 情僞初難分，飽聞不如視。
君看求馬時，安得走唐肆。
此茶亦先聲，入手恐失墜。
泠然風御還，共飲乃非是。
坐令竹邊心，追悔如刻鼻。
故人豈欺予，姑以将遠意。
由來毁譽間，夫子猶必試。
八牀志多金，龍斷何足異。
胡爲不三思，取信輶軒使。
超超莆陽公，銓量妙清思。
仰止一喟然，背浹欲流泚。
尚賴君詩存，高吟忘肉味。